სნუპ დოგი

სნუპ დოგი
კელვინ კორდოზარ ბროდუს-უმცროსი (უფრო მეტად ცნობილი სასცენო სახელით სნუპ დოგი (Snoop Dogg); დ. 20 ოქტომბერი, 1971) — ამერიკელი რეპერი, პროდიუსერი, მარიხუანასთან დაკავშირებული აქტივისტი და მსახიობი. იგი ცნობილია, როგორც დასავლეთ სანაპიროს ჰიპ-ჰოპ სცენის რეპერი და პროდიუსერ/რეპერ Dr. Dre-ს ერთ-ერთი პროტეჟე. მოზარდობაში იგი მოხვდა განგსტერულ დაჯგუფებაში Crips. სკოლის დამთავრების შემდეგ დაპატიმრებული იქნა კოკაინის მოხმარების გამო და უეინსაიდის საგრაფოს ციხეში ექვსი თვე დაჰყო. მუსიკალური კარიერა დაიწყო 1992 წელს, მას შემდეგ, რაც აღმოჩენილი იქნა Dr. Dre-ს მიერ. თანამშრომლობდა Dr. Dre-სთან, სოლო სადებიუტო დისკზე The Chronic და ფილმის Deep Cover საუნდტრეკში შესულ სიმღერაზე.
სნუპის სადებიუტო ალბომი Doggystyle ლეიბლზე Death Row Records 1993 წელს გამოსვლისთანავე მოხვდა ბილბორდის 100-ეულში და რ’ნ’ბ ჩარტში. გამოცემიდან პირველივე კვირაში თითქმის მილიონი ასლის ოდენობით გაყიდული Doggystyle 1994 წელს პლატინის სტატუსით დაჯილდოვდა. მასში შეტანილია ჰიტად ქცეული სინგლები, რომელთა შორის არის What's My Name და Gin & Juice. 1994 წელს გამოვიდა მოკლემეტრაჟიანი ფილმის Murder Was The Case საუნდტრეკი, რომელშიც თავად სნუპიც მონაწილეობდა. 1996 წლის დასაწყისში მას მოხსნეს ყველა ბრალდება, დაკავშირებული მისი დაცვის წევრის მიერ 1993 წელს ფილიპ ვოლდემარიამის მკვლელობის გამო. მეორე ალბომი, Tha Doggfather, რეპერმა იმავე წელს გამოსცა. ჩანაწერი ასევე მოხვდა რამდენიმე ჩარტში, სინგლის Snoop's Upside Ya Head დახმარებით. მისი წარმატება წინამორბედისგან განსხვავდებოდა და 1997 წელს ორმაგი პლატინის სტატუსიც შესძინა.
Tha Doggfather იყო სნუპის უკანასკნელი სტუდიური დისკი Death Row-ზე. შემდეგ იგი გადავიდა ლეიბლზე No Limit Records, სადაც ჩაწერა შემდეგი სამი ალბომი — Da Game Is to Be Sold, Not to Be Told (1998) No Limit Top Dogg (1999) და Tha Last Meal (2000). ამას მოჰყვა ლეიბლებზე Priority/Capitol/EMI Records 2002 წელს გადასვლა. ალბომის Paid tha Cost to Be da Boss გამოცემის შემდეგ 2004 წელს მან ხელი მოაწერა კონტრაქტს ლეიბლთან Geffen Records. ამ ლეიბლზე გამოვიდა ალბომები R&G (Rhythm & Gangsta): The Masterpiece, Tha Blue Carpet Treatment, Ego Trippin' და Malice 'n Wonderland. უკანასკნელი დისკი, გამოცემული ლეიბლზე Priority იყო Doggumentary (2011 წლის მარტი).
მუსიკასთან ერთად, სნუპი მონაწილეობს სხვადასხვა ფილმსა და შოუში: Doggy Fizzle Televizzle, Snoop Dogg's Father Hood და Dogg After Dark. იგი ასევე არის ახალგაზრდული საფეხბურთო ლიგისა და სკოლის საფეხბურთო გუნდის მწვრთნელი. სხვადასხვა დანაშაულებრივ ქმედებაში მონაწილეობისათვის ბრიტანეთსა და ავსტრალიაში სნუპი აკრძალული იყო, თუმცა ბრიტანეთში ეს აკრძალვა გაუქმდა ხანგრძლივი სასამართლო პროცესების შემდეგ. მისი ნათესავები არიან ნეიტ დოგი, დეზ დილინჯერი, RBX, Lil' ½ Dead, ბრენდი ნორვუდი და რეი ჯეი. 2009 წლის სექტემბრიდან EMI-მ სნუპი დანიშნა კვლავ გააქტიურებული ლეიბლის Priority Records თავმჯდომარედ.
2012 წელს, იამაიკაზე მოგზაურობის შემდეგ სნუპმა განაცხადა რასტაფარის მოძრაობის მხარდაჭერაზე და ახალ იმიჯზე, Snoop Lion. ამ ფსევდონიმით მან გამოუშვა რეგის ჟანრის Reincarnated და ამავე სახელწოდების დოკუმენტური ფილმი, რომელშიც მოთხრობილია მის იამაიკურ მოგზაურობებზეა. რეპერის მეცამეტე სტუდიური ალბომი Bush 2015 წლის მაისში გამოვიდა.
ადრეული ცხოვრება
სნუპ დოგი დაიბადა ლონგ-ბიჩზე (კალიფორნია) და იყო სამი შვილიდან მეორე. კელვინ კორდოზარ ბროდუს უმცროსი მამინაცვლის, კელვინ კორდოზარ ბროდუს უფროსის (დ. 10 დეკემბერი 1948 - გ. 9 ნოემბერი 1985) პატივსაცემად დაარქვეს. მისი დედა არის ბევერლი ბროდუსი (ქორწინებამდე - ტეიტი; დ. 27 აპრილი 1951, მაკ-კობი, მისისიპი). მამა, ვერნალ ვარნადო (დ. 13 დეკემბერი 1949, მაგნოლია, მისისიპი), იყო ვიეტნამის ომის ვეტერანი, მომღერალი და ფოსტალიონი, რომელიც ხშირად ოჯახისგან შორს ცხოვრობდა. ბავშვობაში მშობლებმა ბიჭუნას „სნუპი“ გარეგნობის გამო შეარქვეს, თუმცა შინ ჩვეულებისამებრ კელვინს უწოდებდნენ. დედა და მამინაცვალი ერთმანეთს 1975 წელს გაეყარნენ.
ადრეულ ასაკში ბროდუსი მღეროდა გოლგოთის სამების ბაპტისტურ ეკლესიაში და უკრავდა ფორტეპიანოზე. მეექვსე კლასში მან რეპი დაიწყო. დადიოდა ლონგ-ბიჩის პოლიტექნიკურ სასწავლებელში, რომელიც 1989 წელს დაამთავრა.
მოზარდობისას სნუპს კანონთან უამრავი პრობლემა ჰქონია. იგი იყო Rollin' 20 Crips-ის ბანდის წევრი (ისტსაიდი, ლონგ-ბიჩი, კალიფორნია), თუმცა 1993 წელს განაცხადა, რომ ბანდაში არასოდეს გაწევრიანებულა. სასწავლებელში სწავლის დასრულების შემდეგ იგი დააპატიმრეს კოკაინის შენახვის ბრალდებით. შემდეგი სამი წელი იგი დროდადრო პატიმარი იყო (მათ შორის - უეისაიდის ციხეში). სნუპმა, ბიძაშვილების, ნეიტ დოგის და Lil' ½ Dead-ის, აგრეთვე უორენ ჯის მონაწილეობით, შექმნა ჯგუფი 213 (რომელსაც ასე ლონგ-ბიჩის უბნის ერთ-ერთი კოდის პატივსაცემად ეწოდა) და ჩაწერა სიმღერები. ერთ-ერთი ადრეული ჩანაწერი, En Vogue-ის "Hold On"-ის ფონზე შესრულებული ფრისტაილი, მოხვდა მიქსტეიპზე, რომელიც გავლენიანმა პროდიუსერმა Dr. Dre-მ მოისმინა. მან სნუპს დაურეკა და მიიწვია გასაუბრებაზე. N.W.A-ს ყოფილმა წევრმა The D.O.C.-მ სნუპს ასწავლა ტექსტების სტრუქტურირება და თემების სტროფებად, ჰუკებად და მისამღერებად დაყოფა.
მუსიკალური კარიერა
1992–97: Death Row, Doggystyle და Tha Doggfather
კარიერის დასაწყისში, როდესაც სიმღერების პროფესიონალურად ჩაწერა დაიწყო, სნუპმა ფსევდონიმად Snoop Doggy Dogg აიღო. მასთან Dr. Dre-მ დაიწყო მუშაობა, პირველად - თემატურ სიმღერაზე ფილმისთვის Deep Cover (1992), მოგვიანებით კი - თავისი სადებიუტო სოლო ალბომისთვის The Chronic (ჩაწერაში აგრეთვე მონაწილეობდა სნუპის კიდევ ერთი ყოფილი პროექტი Tha Dogg Pound). სნუპის სადებიუტო Doggystyle-ის დიდი წარმატება ნაწილობრივ Dr. Dre-ს პროექტში გამოჩენის შედეგი იყო.
დასავლეთ სანაპიროს G-funk-ური ჰიპ-ჰოპის პოპულარობის ფონზე სნუპის სინგლებმა "Who Am I (What's My Name)?" და "Gin and Juice" აშშ-ის ეთერში დატრიალებული 10 საუკეთესო სიმღერის სიებში შეაღწიეს, ხოლო ალბომი Billboard-ის ჩარტში შვიდი თვის განმავლობაში იმყოფებოდა. განგსტერული რეპი იქცა ცენზურისა და აქტიური განხილვების საგნად, ხოლო სნუპი - მოძალადე და ქალთმოძულე მუსიკოსების სიმბოლოდ.
მუსიკალური ჟურნალისტი ჩაკ ფილიპსი კი თვლიდა, რომ განსხვავებით განგსტერული რეპის სხვა შემსრულებლებისგან, სნუპი საკუთარ მშვიდ მხარეებსაც ამჟღავნებდა. Rolling Stone-ის კრიტიკოსი წერდა, რომ სნუპს ჰქონდა შედარებით მშვიდი ვოკალური გადმოცემა. „სნუპს გამოარჩევს ვოკალური სტილი, იმ დროს, როდესაც ბევრი რეპერი კივის, ფიგურალურად და სიტყვასიტყვით იგი მშვიდად საუბრად.“ Doggystyle, ისევე, როგორც The Chronic, შეიცავს სიმღერებს, რომლებიც იწერებოდნენ ან დაკავშირებული იყვნენ ლეიბლთან Death Row - მათ შორის არიან Daz Dillinger, Kurupt, ნეიტ დოგი და სხვები.
მოკლემეტრაჟიანი ფილმი სნუპის საქმეზე, რომელიც მკვლელობას ეხებოდა, Murder Was The Case, გამოვიდა 1994 წელს, ისევე, როგორც საუნდტრეკი. 1995 წლის 6 ივლისს კალიფორნიაში, ნომრით C1923139 დარეგისტრირდა სნუპის ლეიბლი Doggy Style Records, Inc..
1996 წლის 20 თებერვალს სნუპს მოეხსნა მკვლელობის ბრალდებები და იგი, თავისი შვილის დედასთან და 20 პიტბულთან ერთად გადავიდა კლერმონტში (კალიფორნია). 1996 წლის აგვისტოსთვის Doggy Style Records-თან, რომელიც Death Row Records ფილიალი იყო, კონტრაქტი გააფორმა პირველმა შემსრულებელმა - ჩარლი უილსონმა თუმცა, 1996 წლის ნოემბერში Tha Doggfather-ის გამოცემისთვის ცხოვრების დანაშაულებრივი სტილი იქცა კიდევ უფრო საშიშ მოვლენად. აღსანიშნავი იყო ტუპაკ შაკურის მკვლელობა და Death Row-ს თანადამაარსებელ შუგ ნაიტის კრიმინალური საქმიანობა. Dr. Dre-მ , კონტრაქტით უკმაყოფილების გამო იმავე წელს Death Row დატოვა, ამიტომ სნუპმა ახალი ალბომის პროდიუსერად თავად იმუშავა, Daz Dillinger-თან და DJ Pooh-თან ერთად.
წინა ალბომთან შედარებთ, Doggystyle გამოირჩეოდა სტილის ცვლილებით. წამყვან სინგლში "Snoop's Upside Ya Head" ვოკალს ჩარლი უილსონი ასრულებს. მიუხედავად იმისა, რომ ალბომის გაყიდვები კარგი იყო, მას არ ჰქონია ისეთივე წარმატება, როგორც წინამორბედს. მიუხედავად ამისა, Tha Doggfather-ში G-funk-ის სტილისადმი უფრო რბილი მიდგომა შეიმჩნეოდა. სნუპმაც შეწყვიტა Death Row-სთვის მუშაობა, როდესაც შეიტყო, რომ კონტრაქტით ლეიბლი ფლობდა უფლებებს ყველაფერზე, რასაც იგი ჩაწერდა კონტრაქტის ამოწურვამდე. ამიტომ ბიზნეს ურთიერთობის დარჩენილ პერიოდში არაფერი ჩაუწერია, გარდა შეურაცხმყოფელი "Fuck Death Row"-სი. 1998 წელს, ინტერვიუში ნილ სტროუსთან, რეპერმა განაცხადა, რომ მიუხედავად დიდი შემოსავლისა, მას მაინც უმალავდნენ თანხის დიდ ნაწილს.
სტივენ თომას ერლეუაინი (Allmusic) თვლიდა, რომ Tha Doggfather-ის შემდეგ სნუპ დოგმა „განგსტერული საწყისებისგან უფრო მშვიდი ლირიკული ესთეტიკოსისკენ შეცვლა დაიწყო“. მაგალითად, იგი მონაწილეობდა 1997 წლის Lollapalooza-ს საკონცერტო ტურნეში, რომელშიც ძირითადად ალტერნატიული როკ-მუსიკოსები გამოჩნდნენ. ტროი ჯ. აუგუსტო (Variety) წერდა, რომ სნუპის პროგრამა „ბევრ ცეკვას შეიცავდა და, უცნაურია, მაგრამ ერთმანეთზე დაჯახებასაც“.
1998–2006: კონტრაქტი No Limit-თან და შემდგომი წარმატება
1998 წელს სნუპმა რეპერ Master P-ის კუთვნილ No Limit Records-თან (დისტრიბუტორები იყვნენ Priority/EMI Records) კონტრაქტი გააფორმა. ლეიბლმა გამოიცა მისი მესამე სტუდიური ალბომი Da Game Is to Be Sold, Not to Be Told. შემდეგი ალბომები ამ ლეიბლზე იყო
No Limit Top Dogg (1999, გაიყიდა 1,503,865-ზე მეტი ასლი) და Tha Last Meal (2000, გაიყიდა მილიონზე მეტი ასლი). 2001 წელს მან აგრეთვე გამოუშვა ავტობიოგრაფია Tha Doggfather.
2002 წელს გამოვიდა ალბომი Paid tha Cost to Be da Bo$$ (Priority/Capitol/EMI), გაყიდული 1300000-ზე მეტი ასლის ოდენობით. მასში შეტანილია ჰიტებად ქცეული "From tha Chuuuch to da Palace" და "Beautiful", ფარელ უილიამსის ვოკალით. ამ პერიოდისთვის სნუპმა განგსტერული იმიჯი მიატოვა და „მეძავების პატრონის“ სახე მოირგო.
2004 წელს სნუპი გადავიდა Geffen Records-ზე/Star Trak Entertainment-ზე, რომელთა დისტრიბუციას Interscope Records ახორციელებდა. Star Trak-ს მართავდა დუეტი The Neptunes, რომელიც სნუპის 2004 წლის ალბომის R&G (Rhythm & Gangsta): The Masterpiece რამდენიმე სიმღერის პროდიუსერი იყო. აქედან გამოცემული პირველი სინგლი, "Drop It Like It's Hot" (ფარელ უილიამსის მონაწილეობით), ჰიტად იქცა და აგრეთვე სნუპის პირველ სინგლად, რომელმაც ჩარტში #1 პოზიცია დაიკავა. ალბომის მესამე სინგლი, "Signs" (ჯასტინ ტიმბერლეიკის და ჩარლი უილსონის მონაწილეობით) ბრიტანეთის ჩარტში #2 პოზიციაზე მოხვდა და ამ ტერიტორიაზე რეპერის ყველაზე დიდი წარმატება იყო. ალბომი მხოლოდ აშშ-ში 1724000 ასლის ოდენობით გაიყიდა, სინგლები კი რადიოსა და ტელევიზიის ეთერში აქტიური როტაციით სარგებლობდნენ. იმ პერიოდში აღდგა 213, რომელსაც სნუპიც შეუერთდა. ჯგუფმა ჩაწერა ალბომი The Hard Way (2004). Billboard 200-ში #4 პოზიციაზე დებიუტით და #1 პოზიციით საუკეთესო რიტმ-ენდ-ბლუზ/ჰიპ-ჰოპ ალბომების ჩარტში, მასში შედიოდა "Groupie Luv", რომელიც ჰიტად იქცა. სნუპი გამოჩნდა Korn-ის ვიდეოში "Twisted Transistor", სხვა რეპერებთან ერთად (Lil' Jon, Xzibit და დევიდ ბენერი).
სნუპი აგრეთვე გამოჩნდა Ice Cube-ის 2006 წლის ალბომზე Laugh Now, Cry Later, სიმღერაში "Go to Church" და იმავე წელს - Tha Dogg Pound-ის Cali Iz Active-ის რამდენიმე სიმღერაში. 2006 წლის ზაფხულში ინტერნეტში გაჟონა სნუპ დოგის ახალმა სიმღერამ "Real Talk", რომელიც მოგვიანებით ოფიციალურად გამოიცა. იგი იყო Crips-ის ყოფილი ლიდერისადმი, სტენლი უილიამსისადმი მიძღვნა და არნოლდ შვარცენეგერის, იმ პერიოდში კალიფორნიის გუბერნატორის დაცინვა. სნუპი აგრეთვე გამოჩნდა Too $hort-ის "Keep Bouncing"-ში და Coolio-ს "Gangsta Walk"-ში. მისი 2006 წლის ალბომი Tha Blue Carpet Treatment Billboard 200-ში დებიუტისას #5 ადგილს იკავებდა და გაიყიდა 850000-ზე მეტი ასლის ოდენობით. ალბომი და მეორე სინგლი "That's That Shit" (რ. კელის მონაწილეობით) კრიტიკოსებმა ძალიან დადებითად შეაფასეს. დასავლეთ სანაპიროს რეპერებთან (მაგ. E-40-სთან) მან იმუშავა ვიდეოზე სინგლისთვის "Candy (Drippin' Like Water)".
2007–2012: Ego Trippin', Malice n Wonderland და Doggumentary
2007 წლის ივლისში სნუპი ისტორიაში შევიდა, როგორც პირველი შემსრულებელი, რომელმაც სიმღერა მობილური ტელეფონის ზარის სახით სინგლის გამოცემამდე გამოუშვა (სიმღერა "It's the D.O.G."). 2007 წლის 7 ივლისს იგი გამოვიდა ჰამბურგში, კონცერტზე Live Earth. იგი აგრეთვე ბოლივუდურ კინოს შეეხო - როდესაც ითამაშა როლი და შეასრულა სიმღერა ფილმში „სინგჰი მეფეა“ (სიმღერას ასევე "Singh is Kinng" ეწოდება). ფილმის საუნდტრეკი 2008 წლის 8 ივნისს Junglee Music Records-ზე გამოვიდა. მეცხრე სტუდიური ალბომი Ego Trippin' (რომელიც აშშ-ში 400000 ასლის ოდენობით გაიყიდა) სნუპმა იმავე წელს გამოსცა. ალბომიდან წარმატება იქონია სინგლმა "Sexual Eruption", რომელიც Billboard 100-ის #7 პოზიციაზე აღმოჩნდა. სიმღერაში სნუპი ავტოტონალობის ეფექტს იყენებდა, ხოლო ალბომზე, გარდა დანარჩენებისა, პროდიუსერის სახით იმუშავა QDT-მ.
მოგვიანებით სნუპი Priority Records-ის აღმასრულებელი დირექტორი გახდა. მისი მეათე ალბომი, 2009 წლის 8 დეკემბერს გამოვიდა. პირველი სინგლი ამ ალბომიდან, "Gangsta Luv" (The-Dream-ის მონაწილეობით), Billboard Hot 100-ში #35 ადგილამდე ავიდა. ალბომის დებიუტი Billboard 200-ში #23 პოზიციით შედგა. იგი პირველ კვირაში 61000 ასლის ოდენობით გაიყიდა და რეპერის კარიერაში ჩარტებში ყველაზე ნაკლებად წარმატებული იყო. მესამე სინგლი ამ ალბომიდან, "I Wanna Rock", Billboard Hot 100-ის #41 პოზიციაზე აღმოჩნდა. მეოთხე, "Pronto" (Soulja Boy Tell 'Em-ის მონაწილეობით) iTunes-ზე 2009 წლის 1 დეკემბერს გამოვიდა. ალბომი შემდგომში ხელმეორედ, სახელწოდებით More Malice გამოვიდა.
კეტი პერისთან ერთად, უკანასკნელის ალბომისთვის Teenage Dream (2010) სნუპმა "California Gurls" ჩაწერა. მისმა ვოკალმა აგრეთვე გაიჟღერა Dr. Dre-ს "Flashing"-ში და Curren$y-ს სიმღერაში "Seat Change". სნუპი აგრეთვე მონაწილეობდა ავსტრალიელი ჯესიკა მაუბოის "Get 'em Girls"-ის (2010) ჩაწერაში. რეპერი აგრეთვე გამოჩნდა Emii-ს მეორე სინგლზე "Mr. Romeo" (2010). The Lonely Island-ის "Turtleneck & Chain"-ზე (ამავე სახელწოდების ალბომიდან) აგრეთვე ჟღერს სნიუპის ვოკალი.
მეთერთმეტე სტუდიური ალბომი, Doggumentary, სნუპმა 2011 წლის მარტში, სახელწოდების რამდენიმეჯერ შეცვლის (Doggystyle 2: Tha Doggumentary, Doggumentary Music: 0020) შემდეგ გამოსცა. იგი აგრეთვე მონაწილეობდა Gorillaz-ის ალბომის Plastic Beach ჩაწერაში, სიმღერაში "Welcome to the World of the Plastic Beach" (The Hypnotic Brass-თან ერთად), ისევე, როგორც უკანასკნელის თანმხლებ ვიდეოში, რომელიც ჯგუფის კონცერტებზე იყო ნაჩვენები. Gorillaz-თან ერთად იგი აგრეთვე გამოჩნდა გლესტონბერის ფესტივალზე და „Clint Eastwood“-ში რეპის პარტია შეასრულა. კიდევ ერთი სიმღერა, რომელიც იწერებოდა Plastic Beach-ისთვის, "Sumthing Like This Night", მის Doggumentary-ში მოხვდა. 2011 წელს გამოსულ Tech N9ne-ის All 6's and 7's-ში შეტანილია "Pornographic", სნუპის, E-40-ის და Krizz Kaliko-ს მონაწილეობით.
2012–13: Reincarnated და 7 Days of Funk
2012 წლის 4 თებერვალს ცნობილი გახდა დოკუმენტური ფილმის Reincarnated და ამავე სახელწოდების ალბომის გამოცემის შესახებ. ფილმი 21 მარტს გამოვიდა. 2012 წლის 20 ივლისს გამოვიდა ახალი, რეგის ჟანრის სინგლი "La La La", ფსევდონიმით Snoop Lion. ცნობილი გახდა მომავალი ალბომის კიდევ 3 სიმღერა - "No Guns Allowed," "Ashtrays and Heartbreaks," და "Harder Times."
2012 წლის 31 ივლისს ცნობილი გახდა სნუპის ახალი სასცენო ფსევდონიმიც - Snoop Lion. ჟურნალისტებს მან უამბო, რომ იამაიკაზე რასტაფარული წესით მოინათლა. ფრენკ ოუშენის მხრიდან საკუთარი გეი-ორიენტაციის შესახებ განცხადებაზე პასუხად სნუპმა განაცხადა, რომ დროა, ჰიპ-ჰოპში დაუშვან გეი-რეპერებიც. 2012 წლის საბრძოლო ვიდეო თამაშისთვის Tekken Tag Tournament 2 სნუპმა ჩაწერა სიმღერა "Knocc 'Em Down" და თამაშში არენა "The Snoop Dogg Stage"-ზეც გამოჩნდა.
იმავე წლის სექტემბერში ფსევდონიმით DJ Snoopadelic გამოვიდა რეპერის ელექტრონული მუსიკის კომპილაცია Loose Joints. ინტერვიუში The Fader-თან სნუპმა განაცხადა: "Snoop Lion, Snoop Dogg, DJ Snoopadelic — მათთვის მხოლოდ ერთი რამ არის მთავარი: ისეთი მუსიკის შექმნა, რომელიც მარადია და მაგარია."
დეკემბერში გამოვიდა Reincarnated-ის მეორე სინგლი, "Here Comes the King". აგრეთვე ცნობილი გახდა, რომ სნუპმა RCA Records-ზე ალბომის გამოშვება 2013 წლის დასაწყისისთვის დაგეგმა. 2012 წლის დეკემბერში მან Tha Dogg Pound-თან ერთად ჩაწერილი მიქსტეიპი That's My Work გამოსცა.
Hip Hop Weekly-სთან 17 ივნისის ინტერვიუში პროდიუსერმა Symbolyc One (S1) ახსენა, რომ სნუპთან მუშაობდა და რეპერი ფსევდონიმით Snoop Dogg უკანასკნელ სტუდიურ ალბომს გეგმავდა. 2013 წლის სექტემბერში სნუპმა გამოსცა ერთობლივი ალბომი Royal Fam, ჩაწერილი თავის შვილებთან ერთად, სახელით Tha Broadus Boyz. 2013 წლის 28 ოქტომბერს გამოვიდა მისი კიდევ ერთი მიქსტეიპი That's My Work 2 (შედგენილი DJ Drama-ს მიერ). მუსიკოს Dâm-Funk-თან ერთად სნუპმა ჩამოაყალიბა ფანკ-დუეტი 7 Days of Funk. პროექტმა ჩაწერა სადებიუტო, სასათაურო ალბომი, რომელიც 2013 წლის 10 დეკემბერს გამოვიდა.
2014–present: BUSH
2014 წლის აგვისტოში ინტერნეტში გამოჩნდა მოკლე ვიდეო, რომელშიც ჟღერდა ფარელ უილიამსთან ჩაწერილი სიმღერის ნაწყვეტი. 2015 წლის მაისში გამოვიდა ფარელის პროდიუსერობით შექმნილი ალბომი BUSH. პირველი სინგლი ამ ალბომიდან,
"Peaches N Cream", 2015 წლის 10 მარტს გამოვიდა.
სხვა საქმიანობა
სნუპი მონაწილეობდა მრავალ მხატვრულ ფილმსა და სატელევიზიო ეპიზოდში. მათ შორის აღსანიშნავია როლებში ფილმებში The Wash (Dr. Dre-სთან) და საშინელებათა Bones-ში. Wiz Khalifa-სთან ერთად იგი მონაწილეობდა 2012 წლის Mac and Devin Go to High School-ში, ისევე, როგორც მის გაგრძელებაში. სხვადასხვა მეორეხარისხოვანი როლი შესრულებული აქვს ფილმებში Half Baked, Training Day, Starsky & Hutch და Brüno.
მონაწილეობა აქვს მიღებული სამ სატელევიზიო გადაცემაში - Doggy Fizzle Televizzle, Dogg After Dark და Snoop Dogg's Father Hood (რომელშიც მისი ცოლი და შვილებიც გამოჩნდნენ). აგრეთვე გამოჩნდა King of the Hill-ის, Las Vegas-ის და Monk-ის, ისევე, როგორც Robot Chicken-ის, და One Life to Live-ის ეპიზოდებში. სატელევიზიო გამოსვლებს შორის არის The L Word-ის, Weeds-ის, Entourage-ის, I Get That a Lot-ის და The Price Is Right-ის ეპიზოდები. აგრეთვე გამოჩნდა YouTube-ის ვიდეოების სერიაში Epic Rap Battles of History (მოსეს როლში).
2000 წელს მაიკლ ჯ. კორლეონეს ფსევდონიმით გადაიღო პორნოგრაფიული ფილმი Snoop Dogg's Doggystyle. მას დიდი წარმატება ხვდა წილად. ფილმში 2002 წლის AVN Awards-ზე წლის ყველაზე გაყიდვად ვიდეო გამოცემად დასახელდა. კიდევ ერთი ფსევდონიმით, "Snoop Scorsese", მან 2002 წელს გამოუშვა ფილმი Snoop Dogg's Hustlaz: Diary of a Pimp.
საკუთარი კინოკომპანია Snoopadelic Films სნუპმა 2005 წელს დააარსა. პირველი ფილმი, გამოშვებული მის მიერ იყო Boss'n Up, რომელიც სნუპის ალბომ R&G-ს ეძღვნება. 2008 წლის 30 მარტს იგი WrestleMania XXIV-ის წამყვანის სახით გამოვიდა. იგი რანდენიმეჯერ Players Ball Don "Magic" Juan-ის მხარდამჭერის სახით გამოვიდა.
Don "Magic" Juan გამოჩნდა სნუპის ვიდეოებში "Boss Playa", "A.D.I.D.A.C.", "P.I.M.P. (რემიქსი)", "Nuthin' Without Me" და "A Pimp’s Christmas Song."
დისკოგრაფია
სტუდიური ალბომები
Doggystyle (1993)
Tha Doggfather (1996)
Da Game Is to Be Sold, Not to Be Told (1998)
No Limit Top Dogg (1999)
Tha Last Meal (2000)
Paid tha Cost to Be da Boss (2002)
R&G (Rhythm & Gangsta): The Masterpiece (2004)
Tha Blue Carpet Treatment (2006)
Ego Trippin' (2008)
Malice n Wonderland (2009)
Doggumentary (2011)
Reincarnated (2013)
Bush (2015)
Coolaid (2016)
Neva Left (2017)
Bible of Love (2018)
I Wanna Thank Me (2019)
From tha Streets 2 tha Suites (2021)
BODR (2022)
Missionary (2023)
ერთობლივი ალბომები
Tha Eastsidaz (Tray Deee-სთან და Goldie Loc-სთან ერთად, როგორც Tha Eastsidaz) (2000)
Duces 'n Trayz: The Old Fashioned Way (Tray Deee-სთან და Goldie Loc-სთან ერთად, როგორც Tha Eastsidaz) (2001)
The Hard Way (ნეიტ დოგთან და უორენ ჯისთან ერთად, როგორც 213) (2004)
Mac & Devin Go to High School (Wiz Khalifa-სთან ერთად) (2011)
7 Days of Funk (Dâm-Funk-თან ერთად, როგორც 7 Days of Funk) (2013)
Royal Fam (Spanky Danky-სთან და Dirty D-სთან ერთად, როგორც Tha Broadus Boyz) (2013)
Cuzznz, დეზ დილინჯერთან ერთად (2016)
Snoop Cube 40 $hort, Mount Westmore-თან ერთად (2022)
რესურსები ინტერნეტში
ოფიციალური საიტი
Snoopdog TV Youtube-ზე
სქოლიო
ამერიკელი რეპერები
დაბადებული 20 ოქტომბერი
დაბადებული 1971
სნუპ დოგი
Death Row Records-ის შემსრულებლები
XX საუკუნის ამერიკელი მამაკაცი მსახიობები
XXI საუკუნის ამერიკელი მამაკაცი მსახიობები
XXI საუკუნის ამერიკელი რეპერები
XX საუკუნის ამერიკელი მომღერლები
XXI საუკუნის ამერიკელი მომღერლები
აფრო-ამერიკელი კინოპროდიუსერები
აფრო-ამერიკელი მამაკაცი მსახიობები
აფრო-ამერიკელი მამაკაცი რეპერები
აფრო-ამერიკელი მამაკაცი მომღერლები
აფრო-ამერიკელი მომღერლები და სიმღერების ავტორები
ამერიკელი კინოპროდიუსერები
ამერიკელი ჰიპ-ჰოპ შემსრულებლები
ამერიკელი ინვესტორები
ამერიკელი მამაკაცი კინომსახიობები
ამერიკელი მამაკაცი მომღერლები და სიმღერების ავტორები
ამერიკელი მამაკაცი ტელემსახიობები
ამერიკელი მამაკაცი გამხმოვანებლები
ამერიკელი მუსიკალური ვიდეოების რეჟისორები
ამერიკელი ტელერეჟისორები
XX საუკუნის ამერიკელი ბიზნესმენები